Rabat til Lega

Hele samtalen varede en time og et kvarter. Og udover Gianluca Savoini og de tre russere deltog to andre italienere også.

Ifølge den italienske lovgivning måtte italienske partier på det tidspunkt ikke modtage store økonomiske pengebeløb fra udenlandske donorer. Men ifølge udskriftet blev det blandt andet diskuteret, hvordan oliemillionerne kunne blive overført til Lega-partiet, uden at myndighederne fik færten af det.

Det skulle ifølge Buzzfeed ske ved, at en russisk oliegigant over et år skulle sælge tre millioner kubikmeter olie til det italienske olieselskab Eni til en samlet pris af omkring 1,5 milliarder dollar.

Handlen skulle ske gennem mellemænd, og det russiske firma skulle få en rabat på transaktionerne. Den rabat - som ifølge Buzzfeeds beregninger ville svare til 65 millioner euro - skulle efterfølgende i det skjulte blive kanaliseret videre til Lega gennem andre mellemænd.

Og det var penge, som ifølge Gianluca Savoini kunne bruges til at "støtte en valgkampagne".

Læs også : Da brexit sendte Europas højrefløj i armene på hinanden

'En europæisk Trump'

Matteo Salvini deltog ikke selv i mødet, selvom han på et tidspunkt befandt sig i den russiske hovedstad. Dagen forinden havde han tordnet mod de sanktioner, der blev indført fra blandt andet europæisk side, efter at Rusland ulovligt havde annekteret halvøen Krim.

Det har ikke været muligt for Buzzfeed at identificere de tre russere, som deltog i mødet. Men under samtalen betegnede de flere gange den italienske partileder som ”en europæisk Trump”.

Og ifølge netmediet tyder meget på, at højtstående medlemmer af den russiske regering kendte til mødet. Heriblandt den russiske vicepremierminister, Dmitry Kozak, og Vladimir Pligin, der er et højtstående medlem af præsident Vladimir Putins parti.